Den 27. december er dagen, hvor det igen bliver lovligt at fyre fyrværkeri af. Det har danskerne tænkt sig at gøre i stor stil. Ifølge en undersøgelse fra Dansk Erhverv forventer danskerne at købe fyrværkeri for 415 millioner kroner, hvilket er mere end for to år siden, hvor forbruget lå på 390 millioner. Med salget af krudt og raketter følger også en risiko for øjenskader og brandskader. Derfor har vi spurgt Jan Nedza, der er beredskabschef ved Nordjyllands Beredskab om, hvad man skal tænke over, når der købes fyrværkeri, og når det skal skydes af: Råd 1: Brug altid sikkerhedsbriller. Det er ikke kun dig, der fyrer af, der skal have briller på, men også dig, der står og kigger på. Råd 2: Brug kun godkendt fyrværkeri. Brug aldrig hjemmelavet fyrværkeri. Råd 3: Hold aldrig tændt fyrværkeri i hånden. Det gælder uanset, om det drejer sig om stort eller småt fyrværkeri. Råd 4: Overhold altid sikkerhedsafstandene. Der skal være mindst 10 meter til dør eller vinduer, og der skal være mindst 200 meter til stråtag eller brandbare materialer, når der affyres raketter. Råd 5: Gå aldrig tilbage til en fuser. Hold dig væk fra raketten, når den er antændt – også selvom det ser ud som om, den er gået ud. Den kan stadig være antændt. Det er lovligt at fyre fyrværkeri af i perioden 27. december - 1. januar. På Facebook fortæller Aalborg Universitetshospital, hvor galt det kan gå, hvis man glemmer sikkerhedsbrillerne (Advarsel! Stærke billeder):

Opsummering:
Fyrværkeri er flot og festligt, men det kan også være farligt, hvis det ikke håndteres korrekt. Herunder kan du læse Beredskabets råd til en nytårsaften uden skader.